Diari Oficial de la Generalitat Valenciana


Sumari del DOGV 6616, del 26-09-2011 (2011/9683)

RESOLUCIÓ de 8 de setembre de 2011, de la consellera de Presidència i vicepresidenta del Consell, per la qual declara desert el concurs públic per a l’adjudicació de concessions per a l’explotació del servei públic de radiodifusió sonora en ones mètriques amb modulació de freqüència de caràcter comercial a la Comunitat Valenciana, convocat mitjançant Resolució de 23 de febrer de 2007, de la sotssecretària de Presidència.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6616

Data del DOGV
:   26-09-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/9683


Data del document
:   08-09-2011

Organisme emissor
:   Conselleria de Presidència

Tipus de document
:   Resolució

Anàlisi jurídica

RESOLUCIÓ de 8 de setembre de 2011, de la consellera de Presidència i vicepresidenta del Consell, per la qual declara desert el concurs públic per a l’adjudicació de concessions per a l’explotació del servei públic de radiodifusió sonora en ones mètriques amb modulació de freqüència de caràcter comercial a la Comunitat Valenciana, convocat mitjançant Resolució de 23 de febrer de 2007, de la sotssecretària de Presidència. [2011/9683]  
Mitjançant Resolució de 23 de febrer de 2007, de la sotssecretària de Presidència, publicada en el Diari Oficial de la Comunitat Valenciana número 5.459, de 27 de febrer de 2007, es va convocar concurs públic mitjançant procediment obert per a l'adjudicació de concessions per a l'explotació del servei públic de radiodifusió sonora en ones mètriques amb modulació de freqüència de caràcter comercial a la Comunitat Valenciana, i es van aprovar els plecs de clàusules administratives particulars i de prescripcions tècniques pels quals havia de regir-se el concurs esmentat.  
Transcorreguts més de quatre anys des de la convocatòria del concurs, aquest encara no ha estat resolt.  
La satisfacció de l'interès general perseguida mitjançant la convocatòria del concurs no es pot obtindre amb una resolució excessivament tardana, que comportaria el risc de no realitzar una correcta selecció dels contractistes més adequats i idonis i que, a més, estaria viciada de nul·litat per falta o pèrdua del seu objecte.  
En efecte, el retard produït en la tramitació del concurs impedeix valorar adequadament les proposicions presentades en el seu moment pels licitadors, conformement a les circumstàncies actuals. D'una banda, perquè la capacitat i solvència actuals de les empreses, més de quatre anys després de convocat el concurs, poden no coincidir amb les existents en el moment de la presentació de les proposicions i que es van valorar en analitzar la mesa de contractació en el seu moment la documentació acreditativa presentada. En algun cas s'ha produït fins i tot la desaparició de l'empresa licitadora com a conseqüència de processos de fusió i absorció empresarial.  
D'altra banda, les ofertes tècniques presentades pels licitadors, a les quals s'han d'aplicar els criteris d'adjudicació per a seleccionar els contractistes, es van realitzar tenint en compte les circumstàncies jurídiques, tècniques i econòmiques del moment de la seua elaboració i presentació, i aquestes circumstàncies és evident que han variat en el transcurs dels últims quatre anys i mig, per la qual cosa les ofertes es troben absolutament desfasades.  
Per la qual cosa s'estima que la resolució del concurs en aquest moment no garanteix la selecció dels contractistes més idonis, finalitat perseguida pel procediment concursal, i atés el desfasament temporal produït, incorreria en una greu falta o pèrdua de l'objecte, que faria de l'acte d'adjudicació un acte viciat de nul·litat de difícil reparació. Per tot això resulta d'aplicació el que disposa l'article 88.2 del Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny, aplicable per ser la norma vigent en el moment de la convocatòria del concurs, i conforme al qual l'administració pot declarar desert el concurs, motivant adequadament la seua decisió.  
Per tot el que s'ha exposat, en ús de les competències que m'atribueix l'article 10 del Decret 38/1998, de 31 de març, del Consell, pel qual s'estableix el règim de concessió d'emissores de radiodifusió sonora en ones mètriques amb modulació de freqüència i d'inscripció d'aquestes en el Registre de Concessionaris, resolc  
Declarar desert el concurs públic per a l'adjudicació de concessions per a l'explotació del servei públic de radiodifusió sonora en ones mètriques amb modulació de freqüència de caràcter comercial a la Comunitat Valenciana, convocat mitjançant Resolució de 23 de febrer de 2007, de la Sotssecretària de Presidència, publicada en el Diari Oficial de la Comunitat Valenciana número 5.459, de 27 de febrer de 2007.  
  
Contra la present resolució, que posa fi a la via administrativa, es podrà interposar potestativament recurs de reposició davant el mateix òrgan que ha dictat l'acte, en el termini d'un mes comptador des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que estableixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.  
  
València, 8 de setembre de 2011.- La consellera de Presidència i vicepresidenta del Consell: Paula Sánchez de León Guardiola.